बजीर जोराबर दा कोई जागत नईं हा। पर ओदे नां गी सदा कायम रक्खने आस्तै ओदे जंगी कारनामे काफी न। ए ओदे नां ते यश गी सदा अमर बनाई रखङन। बजीर ने त्रै ब्याह कीते हे। उंदी पैहली स्त्री अम्बगड़ोटे दे लंगेह राजपूतें दे खानदान दी ही। ए स्त्री ब्याह दे थोड़ी देर बाद गै मरी गेई ही। दूई पत्नी दा नां लाजबन्ती ते त्री दा नां आसादेवी हा। ए दोऐ सक्कियां भैनां, पौनी भारख दे कोल, ‘गै ग्रां च इक राजपूत घराने च पैदा होइयां हियां। त्री पत्नी आसादेवी बजीर कन्ने ल्हासा दी म्हीमा पर गेई ही। इसने अपने पति कन्ने मानसरोवर ते कैलासा दी जात्रा कीती ही। जिस बल्लै बजीर ने तिब्बत दी फौजा कन्ने लड़ने दा फैसला करी लेया तां उसने आसादेवी गी डोगरा सपाहियें दी रखवाली च लदाख भेजी दित्ता हा, जित्थों दा ओ रियासी बापस आई गेई ही। जहूं बजीरा दी मौत होई गेई तां ए शोक समाचार कोई डेढ़ म्हीने दे बाद रियासी पुज्जा। खबर जल्दी इस लेई नईं आई सकी की जे प्हाड़ी दर्रे बर्फबारी दी वजह कन्ने बिल्कुल बंद हे। पति दी मौत दा समाचार मिलने पर दौनें स्त्रियें सती हौने दा फैसला कीता। उ’दे इस इरादे दी खबर मिलदे गै महाराजा गुलाबसिंघ ने अपना जेठा पुत्तर मियां ऊधमसिंघ रियासी भेजेया। उसने आइयै इनेंगी महाराज दी तरफा समझया। महराजा गुलाबसिंघ दे समझाने पर बड्डी (भैन) लाजवन्ती सती होने रुकी गेई, पर आसादेई पति दी पग्गा गी अपनी गोदा च रक्खियै चन्द्रभागा दे कंड़ै चिता बनाइयै सती होई गेई। चन्द्रभागा नदी ज़ोरावरसिंघ दे बिजयपुर आले मकाना द हेठ बगदी ऐ।’